# На 15 юни тази година Пловдив отново ще е част от Националния „Поход за Семейството“

**Стотици пловдивчани за пореден път ще могат ясно да изразят своята позиция в подкрепа на брака, семейството и децата на България.**

Началото на „Поход за Семейството“ в Пловдив ще бъде в 18.00 часа, започващо с шествие от площад „Аптека Марица“, преминаващо през центъра на Пловдив и стигащо до Военния клуб (ДНА), където ще започне забавна и развлекателна програма.

Ще има кратко слово за събитието и целите му, и кратка лекция от професионален психолог в помощ на родителите. Но през това време на малчуганите определено няма да им е скучно, защото те ще се радват на новите си прически, шарени рисунки по лицата, и други весели игри и забавления, достъпни през цялото време. Разбира се, задоволството на малки и големи няма да е пълно, ако няма и игри, в които са включени и мама и тати… ще има и такива!

Други дейности, които са планирани в програмата на „Поход за Семейството“ в Пловдив, са участието на Арменския ансамбъл „Сирун” и дълга празнична хоротека, която ще въодушеви присъстващите и ще разтупти всяко българско сърце, което е на мястото.

„Вложихме много усилия и голям ентусиазъм, за да подготвим както шествието, така и програмата и всички забавления за родители и деца.“, каза координаторът на „Поход за Семейството“ за Пловдив и региона. „Доброволците отделяха време и ресурси с огромно желание. Подпомагащите организации и спонсори направиха дори повече, отколкото можехме да очакваме, за което сърдечно им благодарим! Вярваме, че празникът на семейството, който ще преживеем заедно със съгражданите си и гости от други близки населени места, ще бъде едновременно смислен, забавен и запомнящ се.“

Събитието „Поход за Семейството“ се провежда за първи път в Пловдив през 2018 година като част от Националния „Поход за Семейството“ в петте български града – София, Пловдив, Варна, Бургас и Русе. Организаторите и участниците на тези събития застават заедно за утвърждаване на брака само като доброволен съюз между един мъж и една жена, в подкрепа на християнските и общочовешки семейни ценности и добродетели, и за защита на правата на родителите и децата в тяхна взаимна полза, без да ги противопоставят.

Организаторите канят всички, които вярват че брака, семейството и децата са нещо нормално и основополагащо за здраво общество, и искат да се забавляват, да се присъединят на 15 юни, в 18:00 часа, на Площад „Аптека Марица“ в Пловдив.